กรุงเทพประกันภัยบุกภูธร
สบช่องค่าใช้จ่ายรักษาพยาบาลต่ำกว่ากทม.
10 มิ.ย. 2556

สบช่องค่าใช้จ่ายรักษาพยาบาลต่ำกว่ากทม.
ผนึกกำลังสาขาแบงก์กรุงเทพขายพีเอ.กรุงเทพประกันภัย ผนึกธนาคารกรุงเทพ ขยายฐานลูกค้าต่างจังหวัด ค่ารักษาต่ำกว่ากรุงเทพฯ
นายอภิสิทธิ์ อนันตนาถรัตน ผู้ช่วยกรรมการผู้อำนวยการใหญ่ บริษัท กรุงเทพประกันภัย หรือ BKI เปิดเผยว่า ปีนี้บริษัทร่วมกับธนาคารกรุงเทพ ออกไปทำตลาดประกันสุขภาพ และประกันอุบัติเหตุส่วนบุคคล (พีเอ) กับลูกค้าต่างจังหวัดที่มีอัตราการขยายตัวทางเศรษฐกิจดีขึ้นอย่างมาก เห็นได้จากภาคธุรกิจอสังหาริมทรัพย์ที่เติบโตและราคาบ้านใกล้เคียงกับกรุงเทพฯ แสดงให้เห็นว่ารายได้ของคนต่างจังหวัดสูงขึ้นอย่างมาก
นอกจากนี้ ราคาค่ารักษาพยาบาลในโรงพยาบาลต่างจังหวัดยังมีราคาต่ำเมื่อเทียบกับใน กทม. ทำให้บริษัทสามารถบริหารจัดการเบี้ยประกันภัยกับค่าสินไหมทดแทนให้อยู่ในระดับที่เหมาะสมได้ จากปัจจุบันค่าสินไหมลูกค้ารายบุคคลจะอยู่ประมาณ 70% และประกันสุขภาพกลุ่มจะอยู่ที่ 8090%
“ต้องการที่จะเพิ่มฐานลูกค้ารายย่อยเป็น 55% จากปัจจุบัน 5253% ของเบี้ยรับรวมในแต่ละปี ซึ่งปีนี้ตั้งเป้าหมายไว้ 1.6 หมื่นล้านบาท และในจำนวนฐานลูกค้ารายย่อยต้องการเพิ่มฐานลูกค้าต่างจังหวัดขึ้นเป็น 25% ในอีก 3 ปีข้างหน้า จากปัจจุบันอยู่ที่ 18% ซึ่งเราไปให้ความรู้ด้านการบริหารความเสี่ยงต่างๆ แก่ประชาชนในต่างจังหวัดที่เชียงใหม่ ต่อไปจะไปที่อุดรธานี” นายอภิสิทธิ์ กล่าว
นายอภิสิทธิ์ กล่าวว่า 5 เดือนแรกบริษัทมียอดขายประกันสุขภาพและอุบัติเหตุรวมประมาณ 1,000 ล้านบาท ทั้งปีคาดว่าจะมีประมาณ 2,000 ล้านบาท โดย 5 เดือนแรกมียอดขายผ่านธนาคาร หรือแบงก์แอสชัวรันส์ 260 ล้านบาท เพิ่มขึ้น 46.73% จากช่วงเดียวกันของปีที่ผ่านมา 80% เป็นประกันอุบัติเหตุส่วนบุคคล ซึ่งเป้าหมายรวมจากแบงก์แอสชัวรันส์ในปีนี้ตั้งไว้ 900 ล้านบาท 
สำหรับ สาเหตุที่ลูกค้าธนาคารนิยมซื้อประกันพีเอสูง เพราะบริษัทมีการจัดความคุ้มครองแยกตามกลุ่มอายุได้ตรงกับความต้องการของลูกค้า เช่น ลูกค้าเด็กจะมีการชดเชยค่าการศึกษา อายุ 56 ปีขึ้นไปจะมีความคุ้มครองโรคกระดูกแตก ค่ากายภาพบำบัด
ทั้งนี้ บริษัทมีแผนจะออกสินค้าใหม่ที่เป็นพีเอออกมาขายผ่านธนาคารเพิ่ม ที่ให้ความคุ้มครองแบบครอบครัวตั้งแต่ 4 คนขึ้นไป ในราคาเบี้ยประกันประมาณ 6,300 บาท ต่อวงเงินความคุ้มครอง 5 แสนบาท มีค่ารักษาพยาบาล 2 หมื่นบาทต่อครั้ง และคุ้มครองอาการโคม่าจากโรคทั่วไปเพิ่มขึ้น 10% จากทุนประกัน ให้ความคุ้มครองโรคพาร์กินสันกับอัลไซเมอร์ คาดว่าจะมียอดขายประมาณ 50 ล้านบาท และจะออกสินค้าประกันสุขภาพที่คุ้มครองการรักษาฟัน ตรวจสุขภาพประจำปี ฉีดวัคซีนป้องกันโรค เบี้ยเริ่มต้นประมาณ 4,000 บาทต่อปี 
สำหรับช่องทางขายอื่นที่จะรุกตลาดต่างจังหวัด จะเปิดสาขาเพิ่มอย่างน้อยอีก 5 แห่ง จากปัจจุบันมีอยู่ 26 แห่ง และเตรียมเปิดสาขาในห้างอีกจากปัจจุบันมี 35 แห่ง